การเมืองล้วงตับ‘กยศ.’
&#8216;ธาดา&#8217;ลาออกแล้วมีผล1ม.ค.เหตุไม่สนองนโยบายปั้น&#8216;กรอ.&#8217;
31 ธ.ค. 2555

‘ธาดา’ลาออกแล้วมีผล1ม.ค.เหตุไม่สนองนโยบายปั้น‘กรอ.’
ผู้จัดการ กยศ. ตัดสินใจลาออก หลังโดนบีบหนักเหตุไม่สามารถสนองนโยบาย
นายอารีพงศ์ ภู่ชอุ่ม ปลัดกระทรวงการคลัง ในฐานะประธานกรรมการกองทุนเงินให้กู้ยืมเพื่อการศึกษา (กยศ.) เปิดเผยว่า นายธาดา มาร์ติน ผู้จัดการ กยศ. ได้ตัดสินใจยื่นหนังสือขอลาออกต่อคณะกรรมการ กยศ. โดยอ้างว่ามีปัญหาด้านสุขภาพ มีผลตั้งแต่วันที่ 1 ม.ค. 2556 
ที่ประชุมคณะกรรมการ กยศ. จึงมีมติแต่งตั้งให้นายมนัส แจ่มเวหา อธิบดีกรมบัญชีกลาง ในฐานะกรรมการ กยศ. เป็นประธานคณะกรรมการสรรหาผู้จัดการ กยศ. คนใหม่ ซึ่งคาดว่าจะเปิดรับสมัครได้ในช่วงต้นปี 2556 นี้ 
แหล่งข่าว กยศ. เปิดเผยว่า สาเหตุที่นายธาดา ได้ตัดสินใจยื่นใบลาออกเพราะได้รับแรงกดดันจากฝ่ายการเมือง และคณะกรรมการบางคน รวมถึงเพื่อนร่วมงาน โดยในส่วนคณะกรรมการได้มอบนโยบายให้นายธาดา ปรับแนวคิดการบริหาร กยศ.ใหม่ เพื่อให้เชื่อมโยงกับกองทุนเงินให้กู้ยืมเพื่อการศึกษาที่ผูกกับรายได้ในอนาคต (กรอ.) ที่รัฐบาลพรรคเพื่อไทยมีนโยบายออกมาให้มีประสิทธิภาพมากขึ้น และให้ปรับวิธีการดำเนินงานจากเดิมที่มีการโอนเงินให้สถานศึกษาไปบริหารจัดการเอง เปลี่ยนมาเป็นให้โอนเงินให้ธนาคารกรุงไทยเป็นผู้โอนเงินให้กับผู้กู้แต่ละรายโดยตรง สถานศึกษาทำหน้าที่แค่คัดเลือกนักศึกษา
ทั้งนี้ เพราะวิธีการโอนเงินให้สถานศึกษาในระยะที่ผ่านมา พบว่ามีการรั่วไหลและทุจริตเกิดขึ้นในแทบทุกพื้นที่ เนื่องจากมีสถานศึกษาหลายแห่งจัดทำรายชื่อนักศึกษาปลอมมาใส่ เพื่อขอเบิกจ่ายเงินกู้จาก กยศ. และที่ผ่านมา กยศ. ก็ไม่สามารถดำเนินเอาความผิดกับสถานศึกษาได้อย่างจริงจัง 
ขณะที่ในการดำเนินงานนั้นปรากฏว่า งานในส่วนของการเจรจาติดต่อให้ธนาคารกรุงไทยเข้ามาเป็นผู้โอนเงินไปให้กับนักศึกษากลับไม่มีความคืบหน้าแต่อย่างใด และการที่ไม่สามารถเชื่อม กยศ.กับ กรอ.เข้าด้วยกัน จึงถือว่าสนองนโยบายไม่ได้
นอกจากนี้ นายธาดายังไม่ได้รับความร่วมมือจากคนในองค์กรที่มี ความขัดแย้งกันมากขึ้น นับตั้งแต่นายธาดาเข้ามารับตำแหน่งผู้จัดการ กยศ.ในรอบที่ 2 อีกครั้ง เมื่อไม่นานมานี้ 
“ต้องติดตามการสรรหาคนมาดำรงตำแหน่งรายใหม่ว่าการเมืองจะส่งใครเข้ามาทำงาน เพราะต้องเชื่อม 2 กองทุนเข้ากับกองทุนตั้งตัวได้” แหล่งข่าว เปิดเผย
สำหรับการดำเนินงานในรอบปี 2555 กยศ.ได้รับงบประมาณ 4.38 หมื่นล้านบาท ให้กู้ยืมแก่นักเรียน นักศึกษา รวม 8.68 แสนคน ขณะที่ กยศ.ได้ปล่อยกู้ไปแล้วร่วม 2.3 ล้านคน และมีผู้ค้างร่วม 3 แสนคน